На основу члана 5 Уредбe о средствима за подстицање програма или недостајућег дела средстава за финансирање програма од јавног интереса која реализују удружења („Сл.гласник РС“ , бр.16/2018) члана 16.  и члана 29. став 2. Одлуке о градским управама („Службени лист Града Сремска Митровица“, бр. 30/2020), члана 7 ст. 1 Правилника о ближим критеријумима, начину и поступку доделе средстава или недостајућег дела средстава из буџета Града Сремска Митровица за подстицање програма и пројеката од јавног интереса која реализују удружења („Службени лист Града Сремска Митровица“ бр. 14/2019) и члана 12. раздео VIII и члана 46.  Одлуке о буџету Града Сремска Митровица за 2024. годину („Службени лист Града Сремска Митровица“, бр. 18/2023),   Начелник Градске управе за социјалну заштиту и заштиту животне средине , дана 26.02.2024. године, расписује
К О Н К У Р С

за доделу буџетских средстава као дотација 
удружењима грађана из области заштите животне средине у 2024. години

1. ПРЕДМЕТ КОНКУРСА је додела средстава из буџета Града Сремска Митровица за 2024. годину удружењима грађана из области заштите животне средине (у даљем тексту: удружења) са подручја града Сремска Митровица у циљу развоја заштите животне средине у области ловства.
2. УКУПАН ИЗНОС СРЕДСТАВА КОЈА СЕ ДОДЕЉУЈЕ ПО КОНКУРСУ
Средства се додељују са буџетске позиције 117-  дотације невладиним организацијама – удружења грађана, а укупно је за ове намене опредељено 5.000.000,00 динара.
3. ОБЛАСТИ ЗА КОЈЕ СЕ РАСПИСУЈЕ КОНКУРС

 Конкурс се расписује за следеће области:

1. заштита,одржавање и коришћење ловишта

2. заштита животне средине

3. очување и унапређење станишта дивљачи

4. заштита природе, очување еколошке равнотеже и одрживи развој

5. заштита и очување биљног и животињског света на територији Града Сремска Митровица

6. подстицај волонтеризма у области заштите животне средине,

7. прикупљање, истраживање, документовање, проучавање, вредновање, заштита, очување заштите животне средине у области ловства

8.адаптација, реконструкција и набавка опреме за потребе заштите животне средине из области лова и ловног туризма.

4. КО МОЖЕ ДА КОНКУРИШЕ

Право на добијање и коришћење буџетских средстава имају удружења чија је област остваривања циљева:

- у ловству, заштита, гајење, лов, коришћење и унапређивање популације дивљачи, унапређење и очување станишта, одржавање и коришћење ловишта,

- који имају најмање 500 регистрованих чланова,

- чије је седиште и које регистровану делатност обављају на територији града Сремска Митровица,

- којa су директно одговорна за припрему и реализацију пројекта којим конкуришу,

- којa су наменски утрошилa и наративним и финансијским извештајима у целости оправдалa средства добијена из буџета града по ранијим конкурсима.
5. КРИТЕРИЈУМИ ЗА ДОДЕЛУ СРЕДСТАВА

Критеријуми за доделу средстава су општи и посебни:

Општи критеријуми:

- да је реч о о пројекту који је усклађен са општим интересом у заштити животне средине и циљевима и приоритетима конкурса, 

- да пројекти за које конкуришу представљају иновације или унапређење заштите животне средине, ловства биљног и животињског света 

- материјални и људски ресурси за спровођење предложеног пројекта,

-да је реч о набавци опреме која подстиче рад у области заштите животне средине-ловства

- разрађен финансијски план који је у складу са активностима предложеног пројекта, који је економичан (реалан) и укључује више извора финансирања,

- степен утицаја пројекта на квалитет животне средине.
Посебни критеријуми:

- допринос дизања свести о значају  жаштите животне средине и ловства,

- допринос обогаћивању програмске понуде Града Сремска Митровица (у даљем тексту: Град)у погледу животне средине кроз програм ловства,

- афирмација младих кроз заштиту животне средине област ловство,

- стимулација деце и младих о значају заштите животне средине,

- висок квалитет пројеката који репрезентују заштиту животне средине Града на међународном плану 

- обухватање више учесника у реализацији пројекта,

- допринос обогаћивању туристичке понуде Града,

- досадашње искуство у реализацији пројеката.
6.НАЧИН ПРИЈАВЉИВАЊА

Оверена и одштампана пријава са пратећом документацијом која је саставни део пријаве, заједно са доказом о уплаћеној такси  (у износу од 400,00 динара на рачун број: 840-742241843-03, позив на број:97 75-234) и целокупном конкурсном документацијом доставља се у затвореној коверти са назнаком:

“Конкурс за доделу средстава удружењима грађана за финансирање програма од јавног интереса у области  ЗАШТИТЕ ЖИВОТНЕ СРЕДИНЕ- НЕ ОТВАРАТИ ПРЕ ЗАВРШЕТКА КОНКУРСА”,путем поште (препоручено) или лично на шалтеру број:6, Услужног центра Градске управе Ср.Митровице.

Пријава се шаље поштом на адресу:

Градска управа за социјалну заштиту и заштиту животне средине

Светог Димитрија 13

Сремска Митровица

Конкурсна документација се може преузети са званичне интернет презентације града www.sremskamitrovica.rs 

Додатне информације могу се добити на телефон 022/622-380, Слађана Мирчета.

 Уз пријаву се обавезно подноси:

- фотокопија Статутa,

- одлука надлежног органа удружења о усвајању програма рада и финансијског плана за текућу годину,

- доказ о суфинансирању од партнерске или друге донаторске организације, у случајевима када се конкурише за недостајућа средства и

- доказ о уплати градске административне таксе

-списак чланова удружења.

Пријава се може поднети само за један пројекат.
7.РОК ЗА ПОДНОШЕЊЕ

Рок за подношење пријаве и предлоге пројекта на конкурс је 15 дана.

Рок почиње да тече почевши 28.02.2024. закључно са 17.03.2024.  објављен је  у Сремским и М новинама и на званичном сајту Град Сремска Митровица.

 8.ДОДЕЉИВАЊЕ СРЕДСТАВА

За спровођење јавног конкурса начелник Градске управе за социјалну заштиту и заштиту животне средине, посебним решењем именује Комисију.

Конкурсна комисија има три члана и исти су дужни да након именовања потпишу изјаву да нема приватни интерес у вези са радом и одлучивањем комисије односно са спровођењем конкурса (Изјава о непостојању сукоба)

Неблаговремене и непотпуне пријаве, пријаве које нису поднете на прописаном обрасцу и пријаве које нису у складу са условима јавног конкурса, неће бити разматране. Неће бити разматране ни пријаве подносилаца које нису наменски оправдала средства из претходних година као и она удружења која нису доставила наративни или финансијски извештај.

Применом наведених критеријума Комисија сачињава ЛИСТУ ВРЕДНОВАЊА И РАНГИРАЊА која ће бити објављена на званичној интернет страници Града Ср.Митровица, у року од 60 дана од дана истека рока за подношење пријава.

Учесници конкурса имају право увида у поднете пријаве и документацију приложену уз пријаве,у року од 3 (три) радна дана од дана објављивања Листе вредновања и рангирања, као и право на приговор на објављену листу, у року од 8 дана од дана њеног објављивања.

Решење о приговору, начелник Управе доноси у року од 15 дана од дана његовог пријема.

ОДЛУКУ о избору програма, начелник Управе доноси у року од тридесет (30) дана од дана истека рока за подношење приговора и она ће бити објављена на интернет страници Града Ср.Митровица.

9.ТРОШЕЊЕ И ПРАВДАЊЕ СРЕДСТАВА

На основу Одлуке о избору програма, Градска управа за социјалну заштиту и заштиту животне средине закључује Уговор са корисником средстава којим се уређују међусобна права и обавезе, обавезе и одговорности уговорних страна, а посебно:утврђен предмет програма, рок у коме се програм реализује, конкретне обавезе уговорних страна, износ средстава, начин обезбеђивања и пренос средстава,иструмент обезбеђења за случај ненаменског трошења средстава обезбеђених за реализацију програма,односно за случај неизвршења уговорне обавезе-предмет програма и повраћај неутрошених средстава.

Пре закључења уговора корисник средстава дужан је да обезбеди средство обезбеђења у случају неадекватне реализације програма-меница.

Добијена средства користе се искључиво за намене за која су добијена.

Корисник средстава је дужан да Градској управи у сваком тренутку омогући праћење реализације пројекта(стави на располагање све потребне информације, финансијску документацију, образложење у вези са пројектом и омогући мониторинг посету).

За програме чије је трајање дуже од шест месеци и чија је вредност добијених средстава већа од 500.000,00 динара, реализује се најмање две мониторинг посете у току трајања програма.

Након завршетка реализације пројектних активности, корисник средстава у обавези је да Градској управи за социјалну заштиту и заштиту животне средине, најкасније до 15.децембра 2024.године поднесе наративни и финансијски извештај о утрошку средстава.Наративни и финансијски извештај садрже:детаљан опис активности и резултата реализације програма у односу на планиране активности дефинисане уговором, образложење за свако одступање од програма, приказ буџета са прегледом свих трошкова који су настали током извештајног периода, као и целокупну документацију која оправдава настале трошкове.

Неутрошена или ненаменски утрошена средства морају бити враћена (са припадајућом каматом у случају ненаменског трошења), у буџет града Ср.Митровица до 31.децембра 2024.године.

На све што није утврђено овим конкурсом примењиваће се Уредба о средствима за подстицање програма или недостајућег дела средстава за финансирање програма од јавног интереса која реализују удружења („Сл.гласник РС“ , бр.16/2018).









         Начелник









                     Дражен Риђошић

